Strømmer til Gran Canaria: – Vært her 40 ganger
VG har slått på tråden til et knippe nordmenn som ikke lar dyrtiden drepe feriedrømmen.  – Denne gangen er vi mye ute og spiser. Det sier Anne Grethe Tømte (56) på telefon fra Gran Canaria.  Sammen med mannen Finn Tømte (65) har hun vinterferie på ferieøya. Og ikke nok med det – der har de en fartstid på 29 år. Inflasjonen har derimot ikke fått dem til å stoppe reisetradisjonen.  Og de er ikke alene: Tall fra første vinterferieuke viser at det er minst like mange reisende i år, som i fjor.  Og ifølge reisebyråene er Gran Canaria blant favorittdestinasjonene.  – Vi har prøvd å regne oss frem til hvor mange ganger vi har vært her. Og det har blitt rundt 40 ganger, sier Anne Grethe.  Budsjettet sprekker Herr og Fru Tømte er fra Nes på Romerike. De er begge i full jobb, og har to barn.  – Vi bekymrer oss ikke så fælt over dyrtiden. Vi er veldig glad i denne øya, så da sparer vi noen kroner for å kunne komme oss hit, sier Anne Grethe. Feriedrømmen går derimot på bekostning av andre ting.  – Når jeg titter inn i klesskapet er det klær der som burde blitt byttet ut. Men jeg prioriterer ikke det. Paret er også tydelige på at de er prisbevisste i hverdagen, og sjekker literprisen før de legger matvarene i handlekurven.  De har også satt et dagsbudsjett for årets vinterferie på Gran Canaria – på 1.000 kroner dagen. Med en eurokurs på 11.43 norske kroner i skrivende stund, utgjør det omtrent 87 euro dagen.  – Klarer dere å holde dere til budsjettet, da?  – Det går nok litt over, svarer Finn lattermildt.  Etter mange år på øya vet de hvilke steder de bør oppsøke – som både er mer autentiske og som ikke byr på «turist-priser». – Vi håper at de kronene vi legger igjen der hjelper lokalbefolkningen, sier Anne Grethe. Familie på fire: – Middag ute hver dag På samme øy befinner også Daniel Garcia og Silje Garcia seg – med to barn på 8 og 11 år. Familien bestilte turen allerede i juli 2023.  – Da ble det 15.200 kroner for fire stykker, forteller Daniel, som er reisesjef i familien.  Til familiens glede har foreldrene hans en leilighet på Gran Canaria. Dermed sparer de utgiftene for hotell.  Det de derimot ikke sparer på, er restaurantbesøk.  – Det blir middag ute hver dag, og lunsj innimellom, sier faren.  Familien på fire følger ikke noe strengt budsjett, men i gjennomsnitt anslår han  at de bruker omtrent 70 euro på restaurantbesøk om dagen.  – Og i går var det brus til barna, litt vin og øl, og sangria til og med. Det ble forrett, middag og dessert. – Det høres jo ut som et herremåltid? – Ja, absolutt.  Familien på fire skal være på tur i ti dager. Og ifølge dem selv er hver krone verdt opplevelsen:  – Man blir jo avslappet bare man hører havet og bølgene, sier mamma Silje.  Det gir henne rett og slett en ro i kroppen, legger hun til.  – De skandinaviske feriene med bare regn ikke gir meg noe. Det er mye verdt å få litt sol, mener Daniel.  Familiefar på Tenerife: – Koster penger, ja Et annet sted på Kanariøyene har Mads Holmvik tilbrakt vinterferien – med kone og to sønner. De fire har hatt flere aktive dager på Tenerife. – Bakgrunnen for at vi dro var for å få litt avveksling fra kulden. Det har vært kaldt og mye snø i Trondheim. Så har jeg vært på Tenerife før, så jeg visste at det var et bra sted for en familie. Faren trekker frem én spesiell opplevelse – nemlig dagbesøk til en vannpark.  – Er ikke sånne steder veldig dyre da? – Det koster penger, ja.  Til sammen betalte de 156 euro for inngang – som i dag er i overkant av 1.700 kroner.  Men så kommer middagen på kveldstid. Restaurantene var i motsetning ganske rimelige, ifølge Mads.  – La oss si det ble rundt 70 euro på en ganske fin restaurant.  – Men vi unner oss litt ekstra. Vi gjør ikke sånt i Norge, for da blir det den doble summen, legger han til.  Barnefaren hadde ikke satt noe budsjett før turen. Derimot synes han selv at de ikke overdriver kredittkortbruken.  – Man må jo være fornuftig i pengebruken.  Og skal vi tro Mads, er en tur til varmere strøk absolutt som balsam for sjelen.  – Det gir påfyll av energi. Og så gir det andre inntrykk og erfaringer, som du vanligvis ikke får på vinteren i Norge.  – En avslappet livsstil kontra det du har tradisjonelt.
Gran Canaria er vinterferiefavoritt, ifølge reisebyråene.  To sydenentusiaster forteller til VG at de har satt et daglig budsjett for å være fornuftige, mens noen andre ikke har satt en øvre grense for pengebruk Felles for dem alle er at de mener ferien er verdt hver krone for å unnslippe kulden og få nye erfaringer